ai4bharat/Pralekha huggingface dataset:
पंतप्रधान कार्यालय
फ्रान्सच्या युरोप आणि परराष्ट्र व्यवहार मंत्री कॅथरीन कोलोना यांनी घेतली पंतप्रधान नरेंद्र मोदी यांची भेट
नवी दिल्ली, 14 सप्टेंबर 2022
फ्रान्सच्या युरोप आणि परराष्ट्र व्यवहार मंत्री कॅथरीन कोलोना यांनी आज पंतप्रधान नरेंद्र मोदी यांची भेट घेतली. त्या 13 ते15 सप्टेंबर या कालावधीत भारताच्या अधिकृत दौऱ्यावर आहेत. द्विपक्षीय आणि परस्पर हितसंबंधांच्या इतर मुद्यांवर दोघांनी चर्चा केली. तसेच कोलोना यांनी फ्रान्सचे राष्ट्राध्यक्ष इमॅन्युएल मॅक्रॉन यांचा मैत्री आणि सहकार्याचा संदेश मोदी यांना दिला. पॅरिस आणि जर्मनीतील श्लोस एलमाऊ येथे राष्ट्राध्यक्ष मॅक्रॉन यांच्यासोबत झालेल्या अलीकडच्या भेटींच्या आठवणींना मोदी यांनी उजाळा दिला आणि मॅक्रॉन लवकरात लवकर भारतभेटीवर यावेत, अशी इच्छा व्यक्त केली.
S.Kulkarni /P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
नवीन आणि नवीकरणीय ऊर्जा मंत्रालय
“शाश्वत विकासासाठी ऊर्जा” या विषयावरील वेबिनारच्या पूर्ण सत्राला पंतप्रधान संबोधित करणार
वेबिनारमध्ये तीन वेगवेगळ्या सत्रांचा समावेश आहे आणि त्यानंतर सहा संकल्पना-आधारित ब्रेकआउट सत्रे आहेत
एमएनआरई सौर उत्पादन आणि हरित हायड्रोजनवर भर देणारे "नवीकरणीय ऊर्जेची व्याप्ती वाढवणे" हे प्रमुख सत्र आयोजित करेल
नवी दिल्ली, 3 मार्च 2022
ऊर्जा; पेट्रोलियम आणि नैसर्गिक वायू; नवीन आणि नवीकरणीय ऊर्जा; कोळसा; खाणी; परराष्ट्र व्यवहार; आणि पर्यावरण वन आणि हवामान बदल मंत्रालयांचा समावेश असलेल्या संसाधनांवरील क्षेत्रीय गट 4 मार्च 2022 रोजी सकाळी 10 वाजता "शाश्वत विकासासाठी ऊर्जा" या विषयावर एक वेबिनार आयोजित करत आहे, ज्यामध्ये अर्थसंकल्प 2022 च्या घोषणांसह ऊर्जा आणि संसाधन क्षेत्रातील भारत सरकारच्या उपक्रमांबाबत चर्चा तसेच या उपक्रमांच्या प्रभावी अंमलबजावणीसाठी कल्पना आणि सूचना मांडल्या जातील.
वेबिनारमध्ये तीन वेगवेगळी सत्रे असतील. सकाळी 10 ते 10:30 दरम्यान पूर्ण सत्राला पंतप्रधान नरेंद्र मोदी संबोधित करतील. या सत्रानंतर संकल्पना आधारित सहा ब्रेकआउट सत्रे होतील , जी सकाळी 10.30 ते दुपारी 12.45 पर्यंत होतील. दुपारी 2 ते 3: 10 या वेळेत होणाऱ्या समारोप सत्राचे अध्यक्ष , ऊर्जा आणि नवीन आणि नवीकरणीय ऊर्जा मंत्री आर के सिंह असतील
नवीन आणि नवीकरणीय ऊर्जा मंत्रालय  "नवीकरणीय उर्जेची व्याप्ती वाढवणे " या विषयावर ब्रेकआउट सत्र आयोजित करेल, ज्याचे सूत्र संचालन नवीन आणि नवीकरणीय ऊर्जा मंत्रालयाचे सचिव इंदू शेखर चतुर्वेदी करतील आणि सार्वजनिक आणि खाजगी क्षेत्रातील नामवंत वक्ते देखील सहभागी होतील. या सत्रात खालील दोन क्षेत्रांवर प्रामुख्याने भर दिला जाईल :
- सौर उत्पादन
- हरित हायड्रोजन
नव्या पिढीतील सोलर पीव्ही मॉड्यूल्स आणि मजबूत हायड्रोजन अर्थव्यवस्था निर्माण करण्यासाठी अनुकूल परिसंस्था निर्माण करण्यासाठी हित धारक आणि उद्योजकांकडून सूचना मागवणे हे सत्राचे उद्दिष्ट आहे.S.Patil/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 156
ऊर्जा मंत्रालय
कोविड-19 : ऊर्जा क्षेत्रातील सार्वजनिक उपक्रमांकडून भरीव मदतकार्य
नवी दिल्ली, 21 एप्रिल 2020
कोविड-19 महामारी आणि लॉकडाउन यामुळे श्रीनगर ते कन्याकुमारी,जामनगर जे शिलाँग अशा संपूर्ण देशभरामध्ये स्थलांतरित कामगार, रोजंदारीवर काम करणारे लोक यांच्यावर उपासमारीची वेळ आली आहे. हे संकट लक्षात घेवून ग्रामीण विद्युतीकरण महामंडळाचे आर ई सी प्रतिष्ठान, ऊर्जा क्षेत्रातल्या सामाजिक दायित्व निभवणाऱ्या संस्था आणि नवरत्न सीपीएसई यांच्या वतीने मोठ्या प्रमाणावर मदतकार्य करण्यात येत आहे. ऊर्जा मंत्रालयाच्या अंतर्गत येणाऱ्या संस्थांनी काळाची निकड ओळखून मदतकार्याचा वेग वाढवला आहे. यामध्ये तयार भोजनाची पाकिटे, शिधा सामुग्री, जरूरीच्या वस्तू, मास्क, सॅनिटायझर्स आणि ज्यांना कुठेच आश्रय नाही, अशा लोकांच्या निवासाची सोय करण्यात आली आहे. लॉकडाउनच्या काळात या मदतीचा जवळपास 76000 रोजंदारी कामगार, स्थलांतरित श्रमिक लाभ घेत आहेत. आरईसी प्रतिष्ठानच्यावतीने या सर्व कार्यासाठी सात कोटींचा निधी आधीच मंजूर केला आहे. आणि आणखी गरज लक्षात घेवून अतिरिक्त निधी मंजूर करण्यात येत आहे.
केंद्रीय ऊर्जा आणि नवीकरणीय ऊर्जा मंत्री आर.के. सिंह यांच्या आवाहनाला प्रतिसाद देवून ऊर्जा मंत्रालयाअंतर्गत कार्यरत असलेल्या सर्व कर्मचारी वर्गाने ‘पीएम केअर्स‘ साठी 150कोटी रुपये मदतनिधी दिला आहे. कोरोनाविरुद्ध भारताच्या लढाईसाठी मदत म्हणून सर्व कर्मचारी वर्गाने आपले एक दिवसाचे वेतन दिले आहे.
आरईसी प्रतिष्ठानच्या वतीने संपूर्ण देशामध्ये त्या त्या राज्यांच्या सहकार्याने गरजवंतांना अन्नधान्याची पाकिटे, मास्क आणि सॅनिटायझर्स तसेच इतर उपयुक्त वस्तू वितरित करण्यात येत आहे. आरईसीच्या दिल्लीतल्या प्रतिष्ठानच्यावतीने दिल्ली पोलिसांना भोजनाची 500 पाकिटे दररोज पुरवण्यात येत आहेत. या एका पाकिटाच्या मदतीने चार जणांच्या कुटुंबाला भोजन मिळते. आरईसी प्रतिष्ठानच्यावतीने आपल्या कार्यालयांना निधी पाठवला आहे. त्यामधून सर्व ठिकाणच्या स्थानिक जिल्हाधिकारी,जिल्हा दंडाधिकारी आणि पदाधिका-यांच्या मदतीने 10ते 30 दिवस गरजवंतांना भोजन पुरवण्यात येत आहे. तसेच ज्या जिल्ह्यांमध्ये सामुदायिक स्वयंपाकघराची सुविधा आहे,त्यांना साधन सामुग्री देण्यात येत आहे.
आरईसी मुख्यालयाच्या बांधकाम विभागामध्ये जवळपास 300 कामगार दैनिक वेतनावर काम करतात. हे कामगार गुरूग्राम,बिहार, पश्चिम बंगाल, ओडिशा,गुजरात अशा राज्यांतून आले आहेत. या सर्व गरजू कामगारांना पिठ, तांदूळ, डाळ असा शिधा दिला जात आहे. तसेच खाद्यतेल, साबण,सॅनिटायझर्सही दिले जात आहे.
U.Ujgare/S.Bedekar/P.Malandkar
राष्ट्रपती कार्यालय
राष्ट्रपती द्रौपदी मुर्मू यांनी गांधीनगर येथे दूर-दृश्य प्रणालीच्या माध्यमातून आयुष्मान भव मोहिमेचा केला शुभारंभ
नवी दिल्ली, 13 सप्टेंबर 2023
भारताच्या राष्ट्रपती द्रौपदी मुर्मू यांनी आज  राजभवन, गांधीनगर इथून दूर-दृश्य प्रणालीच्या माध्यमातून आयुष्मान भव मोहिमेचा शुभारंभ केला.
कार्यक्रमाला संबोधित करताना राष्ट्रपती म्हणाल्या की, ‘कोणतीही व्यक्ती मागे राहू नये आणि कोणतेही गाव मागे राहू नये’, हे आयुष्मान भव मोहिमेचे उद्दिष्ट, आपल्या देशाला सर्वांसाठी आरोग्य सेवेचे उद्दिष्ट गाठण्यामध्ये यश देईल. त्या पुढे म्हणाल्या की, प्रत्येक व्यक्ती आणि प्रत्येक कुटुंब निरोगी राहिले, तर निरोगी भारत घडवण्याचा संकल्प पूर्ण होईल. हे उद्दिष्ट पूर्ण करण्यासाठी बहु-मंत्रालयीन दृष्टीकोन अंगीकारण्यात आल्या बद्दल त्यांनी समाधान व्यक्त केले. अशी मोठी उद्दिष्टे साध्य करण्यासाठी सर्वांचे सहकार्य उपयोगी ठरेल, असे त्या म्हणाल्या.
राष्ट्रपती म्हणाल्या की, आयुष्मान आपके द्वार 3.0 या उपक्रमा अंतर्गत, लाभार्थ्यांना आयुष्मान कार्ड प्रदान करणे, गावकऱ्यांना आरोग्य, स्वच्छता आणि पोषण याबाबत जागरुक करण्यासाठी आयुष्मान सभा आयोजित करणे, आयुष्मान मेळाव्यांचे आयोजन, आणि आठवड्यातून एकदा सामुदायिक आरोग्य केंद्रांवर तज्ञ डॉक्टरांच्या भेटीची व्यवस्था करणे, ही कौतुकास्पद पावले आहेत.
राष्ट्रपती म्हणाल्या की, भारत अनेक क्षेत्रांमध्ये नवीन तंत्रज्ञान आणि कार्यपद्धती स्वीकारण्यात मोठ्या उत्साहाने पुढे जात आहे. सप्टेंबर 2021 मध्ये ‘आयुष्मान भारत डिजिटल मिशन’ सुरु करण्यात आले, याबद्दल आनंद व्यक्त करत, भारत इतर क्षेत्रांप्रमाणे आरोग्य सेवा क्षेत्रातही डिजिटल समावेशाचे आपले उदाहरण जगासमोर ठेवेल, असा विश्वास त्यांनी व्यक्त केला.
आयुष्मान भव मोहीम हा केंद्रीय आरोग्य आणि कुटुंब कल्याण मंत्रालयाचा एक सर्वसमावेशक देशव्यापी आरोग्य सेवा उपक्रम असून, एकात्मिक आरोग्य सेवा कवच प्रदान करणे आणि देशातील प्रत्येक गाव आणि शहरापर्यंत पोहोचणे, हे याचे उद्दिष्ट आहे. ही मोहीम 17 सप्टेंबर ते 2 ऑक्टोबर 2023 या कालावधीत 'सेवा पंधरवड्या' दरम्यान राबविण्यात येणार आहे.
राष्ट्रपतींचे भाषण पाहण्यासाठी कृपया येथे क्लिक करा.
S.Patil/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
इलेक्ट्रॉनिक्स आणि माहिती तंत्रज्ञान मंत्रालय
"महिला आणि मुलींसाठी सायबर सुरक्षा" या वेबिनारने राष्ट्रीय ई-प्रशासन विभाग आणि यूएन वूमेन इंडिया यांनी आंतरराष्ट्रीय बालिका दिवस केला साजरा
नवी दिल्ली, 11 ऑक्टोबर 2021
आंतरराष्ट्रीय सायबर सुरक्षा दिनानिमित्त महिनाभर चालणाऱ्या राष्ट्रीय सायबर सुरक्षा जागरूकता उत्सवानिमित्त सायबर सुरक्षेच्या जागतिक गरजा लक्षात घेऊन आणि सायबर स्वच्छतेचे महत्त्व मान्य करून, राष्ट्रीय ई-प्रशासन विभाग  आणि यूएन वुमन इंडिया यांनी आज संयुक्तपणे "महिला आणि मुलींसाठी सायबर सुरक्षा" या विषयावर वेबिनार आयोजित केले होते.
'भारताची डिजिटल स्वप्ने आणि सायबर सुरक्षा' या व्यापक संकल्पनेअंतर्गत महिला आणि मुलींसाठी सुरक्षित आणि समान ऑनलाइन स्थान देण्याच्या दृष्टीने प्रोत्साहित करण्यासाठी, राष्ट्रीय ई-प्रशासन विभाग आणि यूएन वूमेन इंडिया यांनी संयुक्तपणे सुरू केलेल्या उपक्रमांच्या मालिकेची सुरुवात या वेबिनारच्या माध्यमातून झाली.
राष्ट्रीय ई-प्रशासन विभागाचे अध्यक्ष आणि मुख्य कार्यकारी अधिकारी, माय गव्ह चे मुख्य कार्यकारी आणि डिजिटल इंडियाचे मुख्य कार्यकारी अधिकारी आणि व्यवस्थापकीय संचालक अभिषेक सिंह यांनी आपल्या मुख्य भाषणात, सायबर सुरक्षा जागरुकता वाढविण्याच्या गरजेवर भर दिला आणि सायबर फसवणूक, छळवणूक शोषण, सायबर आणि लिंग-आधारित हिंसाचाराला बळी पडू नये यासाठी सर्व नागरिकांनी डिजिटली स्मार्ट असणे महत्वाचे आहे, असे त्यांनी नमूद केले. यासंदर्भात भारत सरकारने नियोजित केलेली आणि हाती घेतलेली विविध पावले त्यांनी अधोरेखित केली. “माहिती तंत्रज्ञानाद्वारे  नियम, 2021, फेब्रुवारी 2021 मध्ये जारी करण्यात आले. भारत सरकार सामान्यतः वापरल्या जाणाऱ्या समाजमाध्यम व्यासपीठावर विवेकीपणा आणत आहे आणि प्रत्येकाचे, विशेषत: महिला आणि मुलींचे हक्क सुरक्षित ठेवणे सुनिश्चित करत आहे असे त्यांनी सांगितले.
यूएन वूमेन इंडियाच्या भारतातील प्रतिनिधी श्रीमती सुसॅन फर्ग्युसन यांनी जागरूकता वाढवणे आणि दृष्टिकोन बदलांसंदर्भात आशावाद व्यक्त केला. श्री शक्ती चॅलेंज 2021 आवृत्ती आणि यूएन वुमेन स्टँड सारख्या विविध उपक्रमांद्वारे महिलांचे अधिकार वाढविण्यासाठी यूएन वूमेन ची इलेकट्रॉनिक आणि माहिती तंत्रज्ञान मंत्रालयासह दीर्घकालीन भागीदारी आहे असे सांगत त्यांनी महिला आणि मुलींसाठी सुरक्षित आणि समान सायबरस्पेस तयार करून एक चांगले वातावरण निर्माण करण्यासाठी राष्ट्रीय ई-प्रशासन विभागसोबत काम करण्याची वचनबद्धता दर्शवली.
जगभरात, ऑक्टोबर महिना हा सायबर सुरक्षेला समर्पित असून हा महिना "राष्ट्रीय सायबर सुरक्षा जागरूकता महिना " म्हणून साजरा केला जातो. ''डू युअर पार्ट. #BeCyberSmart'' ही राष्ट्रीय सायबर सुरक्षा जागरूकता महिना 2021 ची संकल्पना आहे.S.Tupe/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 224
रस्ते वाहतूक आणि महामार्ग मंत्रालय
महाराष्ट्रातील जालना येथे मल्टी मोडल लॉजिस्टिक्स पार्क विकसित करण्यासाठी राष्ट्रीय महामार्ग लॉजिस्टिक्स व्यवस्थापन मर्यादित आणि जेएनपीटी यांच्यात सामंजस्य करार
नवी दिल्ली, 21 सप्टेंबर 2022
महाराष्ट्रातील जालना येथे मल्टी मोडल लॉजिस्टिक्स पार्क  विकसित करण्यासाठी, केंद्रीय रस्ते वाहतूक आणि महामार्ग मंत्री नितीन गडकरी आणि केंद्रीय बंदरे, जहाजबांधणी आणि जलमार्ग मंत्री सर्बानंद सोनोवाल यांच्या उपस्थितीत, राष्ट्रीय महामार्ग लॉजिस्टिक्स व्यवस्थापन मर्यादित आणि जेएनपीटी यांच्यात सामंजस्य करार करण्यात आला. केंद्रीय राज्यमंत्री जनरल व्ही.के. सिंग, केंद्रीय राज्यमंत्री आणि जालना मतदारसंघाचे खासदार रावसाहेब पाटील दानवे, केंद्रीय राज्यमंत्री डॉ. भागवत किसनराव कराड, महाराष्ट्र सरकारमधील मंत्री अब्दुल सत्तार, उदय सामंत आणि संदीपान भुमरे आणि खासदार यावेळी उपस्थित होते.
मराठवाडा विभागाच्या विकासासाठी सहाय्य्यकारी ठरणारे जालना येथील मल्टी मोडल लॉजिस्टिक्स पार्क  हे या प्रदेशातील एक कार्यरत ड्राय पोर्ट म्हणून काम करेल आणि या भागातील भंगारावर निर्भर असलेले पोलाद आणि संबंधित उद्योग, फळे आणि भाजीपाला प्रक्रिया कंपन्या , बियाणे उद्योग आणि कापूस क्षेत्राला या मल्टी मोडल लॉजिस्टिक्स पार्कचा मोठा फायदा होईल, असे गडकरी यांनी यावेळी सांगितले. हे मल्टी मोडल लॉजिस्टिक्स पार्क, समृद्धी मार्ग आणि दिल्ली-मुंबई औद्योगिक मार्गिकेशी संलग्न असेल, असे त्यांनी सांगितलॆ. या पायाभूत सुविधांमुळे कृषी उत्पादनांच्या निर्यातीला चालना मिळेल आणि मराठवाडा क्षेत्राचे वाहन केंद्र म्हणून जालन्याची ओळख प्रस्थापित होईल, असे ते म्हणाले.
बहुविध पायाभूत सुविधांच्या विकासासाठी एक ऐतिहासिक क्षण असल्याचे सांगत गडकरी म्हणाले की, आंतरराष्ट्रीय मानकांच्या बरोबरीने मालवाहतूक बळकटीकरणाचे केंद्रीकरण आणि आंतरराष्ट्रीय मानकांच्या बरोबरीने लॉजिस्टिक खर्च जीडीपीच्या 14% वरून 10% पेक्षा कमी करण्याच्या उद्देशाने, पंतप्रधान नरेंद्र मोदी यांच्या नेतृत्वाखालील सरकारने भारतमाला प्रकल्पा अंतर्गत 35 मल्टी मोडल लॉजिस्टिक पार्क्स  विकसित करण्यास मान्यता दिली आहे.हा उपक्रम मल्टी मोडल लॉजिस्टिक पार्क्सच्या माध्यमातून विना अडथळा माल वाहतुकीसाठी एक व्यासपीठ प्रदान करेल, असे त्यांनी सांगितले. रस्ते वाहतूक आणि महामार्ग मंत्रालय रस्ते, रेल्वे, पाणी आणि हवाई कनेक्टिव्हिटी यासह वाहतुकीच्या शाश्वत पद्धती शोधण्याच्या मोहिमेवर निरंतर कार्यरत आहे, असे ते म्हणाले.
महाराष्ट्रातील जालना येथील मल्टी-मोडल लॉजिस्टिक पार्कमुळे शेतकऱ्यांना तसेच आयात निर्यातीच्या अनुषंगाने व्यापाराला खूप फायदा होईल, असे सर्बानंद सोनोवाल यांनी यावेळी सांगितले. महत्त्वाकांक्षी पीएम गतिशक्ती आणि राष्ट्रीय लॉजिस्टिक धोरण अंतर्गत लॉजिस्टिक क्षेत्राला चालना मिळून हा प्रकल्प आर्थिक विकासात सहाय्य्यकारी ठरेल, असे ते म्हणाले. शेतकऱ्यांना त्यांचा माल कमी खर्चात जागतिक बाजारपेठेत नेण्यासाठी याचा मोठा फायदा होईल यामुळे शेतकऱ्यांचे उत्पन्न दुप्पट करण्याच्या पंतप्रधान नरेंद्र मोदी यांच्या दृष्टीकोनाची पूर्तता होईल, असे सोनोवाल यांनी सांगितले.
S.Kulkarni /S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 98
पंतप्रधान कार्यालय
पंतप्रधान 15 जुलै रोजी वाराणसीला भेट देणार
पंतप्रधान 1500 कोटी रुपयांहून अधिक किंमतीच्या प्रकल्पांचे उद्घाटन आणि पायाभरणी करणार
नवी दिल्ली, 13 जुलै 2021
पंतप्रधान 15 जुलै 2021 रोजी वाराणसीला भेट देणार आहेत. या दौऱ्यात ते विविध विकास प्रकल्पांचे उद्घाटन आणि पायाभरणी करतील.
सकाळी अकराच्या सुमाराला पंतप्रधान विविध सार्वजनिक प्रकल्प व कामांचे उद्घाटन करतील, ज्यात बीएचयूमधील 100 बेडचा एमसीएच विभाग , गोदौलिया येथील बहु स्तरीय पार्किंग सुविधा , गंगा नदीवर पर्यटन विकासासाठी रो-रो सेवा आणि वाराणसी गाझीपूर महामार्गावरील तीन पदरी उड्डाणपुलाचा यात समावेश आहे. सुमारे 744 कोटी रुपयांच्या प्रकल्पांचे यावेळी उद्घाटन केले जाईल. तसेच सुमारे 839 कोटी रुपयांच्या अनेक प्रकल्पांची आणि सार्वजनिक कामांची पायाभरणी ते करणार आहेत. यामध्ये सेंटर फॉर स्किल अँड टेक्निकल सपोर्ट ऑफ सेंट्रल इन्स्टिट्यूट ऑफ पेट्रोकेमिकल इंजीनियरिंग अँड टेक्नॉलॉजी , जल जीवन मिशन अंतर्गत 143 ग्रामीण प्रकल्प आणि कार्खीयन मधील आंबा आणि भाजीपाला एकात्मिक पॅक हाऊसचा यात समावेश आहे.
दुपारी 12:15 च्या सुमाराला पंतप्रधान जपानच्या मदतीने बांधण्यात आलेल्या आंतरराष्ट्रीय सहकार आणि अधिवेशन केंद्र - रुद्राक्षचे उद्घाटन करतील. त्यानंतर दुपारी अडीचच्या सुमारास ते बीएचयूच्या माता आणि बाल आरोग्य विभागाची पाहणी करतील. कोविड सज्जतेचा आढावा घेण्यासाठी ते अधिकारी आणि वैद्यकीय व्यावसायिकांनाही भेटणार आहेत.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
परमपूज्य डॉ. श्री श्री श्री शिवकुमारा स्वामीगालू यांच्या जयंतीनिमित्ताने पंतप्रधानांकडून अभिवादन
पंतप्रधान नरेंद्र मोदी यांनी परमपूज्य डॉ. श्री श्री श्री शिवकुमारा स्वामीगालू यांना त्यांच्या जयंतीनिमित्त आदरांजली वाहिली आहे.
पंतप्रधानांनी ट्विट केले;
“ परमपूज्य डॉ. श्री श्री श्री शिवकुमारा स्वामीगालू यांना त्यांच्या जयंतीच्या विशेष प्रसंगी, मी नमन करतो. त्यांनी लाखो लोकांवर आपला प्रभाव टाकला आहे. त्यांनी नेहमीच समाजाची सेवा करणे आणि लोकांचे सक्षमीकरण करणे याला सर्वाधिक महत्त्व दिले. त्यांची स्वप्ने पूर्ण करण्यासाठी आपण नेहमीच कार्य करत राहू.”
आरोग्य आणि कुटुंब कल्याण मंत्रालय
कोविड मदतकार्याविषयी अद्ययावत माहिती
आतापर्यंत राज्ये व केंद्रशासित प्रदेशांना 17,831 ऑक्सिजन काँसेन्ट्रॅटर्स, 18,111 ऑक्सिजन सिलिंडर्स, 19 ऑक्सिजन उत्पादन संयंत्रे, 13,489 व्हेंटिलेटर्स/बाय पॅप, सुमारे 6.9 लाख रेमडेसीविर कुप्या, सुमारे 12 लाख फॅविपीरावीर च्या गोळ्या पाठवल्या/पोचवल्या गेल्या
नवी दिल्ली, 26 मे 2021
भारत सरकारला 27 एप्रिल 2021पासून आंतरराष्ट्रीय सहकार्या अंतर्गत विविध देशांकडून तसेच संस्थांकडून कोविड उपचारासाठी वैद्यकीय साधनसामुग्री व उपकरणे मिळत आहेत. या साधन सामुग्रीचे राज्ये तसेच केंद्रशासित प्रदेशांना त्वरित वितरण होत आहे.
27 एप्रिल 2021 पासून 25 मे 2021 पर्यंत 17,831 ऑक्सिजन काँसेन्ट्रॅटर्स, 18,111 ऑक्सिजन सिलिंडर्स, 19 ऑक्सिजन उत्पादन संयंत्रे, 13,489 व्हेंटिलेटर्स/बाय पॅप, सुमारे 6.9 लाख रेमडेसीविर कुप्या व 12 लाख फॅविपीरावीर च्या गोळ्या राज्ये व केंद्रशासित प्रदेशांना रस्ते व हवाई मार्गाने पाठवल्या/पोचवल्या गेल्या आहेत.
24/25 मे 2021 रोजी वोल्फसबर्ग , कुवैत , ब्रिटिश ऑक्सिजन कंपनी , यु. एस. आय. एस. पी. एफ., सी. आय. आय. भारतीय व्यापार मंच , वर्ल्ड इन हार्मनी स्वयंसेवी संस्था  व भारतीय दूतावास  यांच्याकडून आलेली मदत पुढीलप्रमाणे:
|
|
Consignments
|
|
Quantity
|
|
Oxygen Concentrators
|
|
76
|
|
Oxygen Cylinders
|
|
1,810
|
|
Ventilators/Bi-PAP/CPAP
|
|
40
संबंधित राज्ये व केंद्रशासित प्रदेशांना, तसेच संस्थांना सातत्याने या मदतीचे प्रभावी व त्वरित विभाजन तसेच योजनाबद्ध वितरण केले जाते आहे.
केंद्रीय आरोग्य मंत्रालय या संपूर्ण प्रक्रियेची बारकाईने व नियमितपणे देखरेख करत आहे.
आंतरराष्ट्रीय सहकार्य म्हणून अनुदान, मदत आणि देणगी स्वरूपात कोविड मदतसामुग्री प्राप्त झाल्यानंतर वाटपाच्या दृष्टीने समन्वय साधण्यासाठी केंद्रीय आरोग्य मंत्रालयात एक समर्पित समन्वय कक्ष तयार करण्यात आला आहे. हा कक्ष 26 एप्रिल 2021 पासून कार्यरत आहे. आरोग्य मंत्रालयाने 2 मे 2021 पासून प्रमाणित कार्यान्वयन नियमावली  तयार केली आणि अंमलात आणली आहे.S.Tupe/U.Raikar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 184
पंतप्रधान कार्यालय
भारतीय पॅरालिम्पिक दलाला केले आमंत्रित
तुम्ही देशाचे दूत आहात,आणि जागतिक स्तरावर तुम्ही देशाची मान आभिमानाने उंचावली आहे : पंतप्रधान
संपूर्ण चमूची दुर्दम्य भावना आणि इच्छाशक्तीची पंतप्रधानांनी केली प्रशंसा
क्रीडा क्षेत्राव्यतिरिक्त बाहेरील क्षेत्रात काम करून लोकांना प्रेरित करा आणि बदल घडवून आणण्यासाठी सहाय्य करा, पंतप्रधानांचे पॅरालिम्पिक खेळाडूंना आवाहन
सततचे मार्गदर्शन, प्रोत्साहन आणि पाठिंब्याबद्दल खेळाडूंनी पंतप्रधानांप्रति व्यक्त केले आभार
नवी दिल्ली, 9 सप्टेंबर 2021
पंतप्रधान नरेंद्र मोदी यांनी टोक्यो पॅरालिम्पिक 2020 खेळातील भारतीय चमूला आज सकाळी त्यांच्या निवासस्थानी आमंत्रित केले होते. या चमूमध्ये पॅरा-क्रीडापटू तसेच प्रशिक्षकांचा देखील समावेश होता.
या संपूर्ण दलासह पंतप्रधानांनी स्पष्ट आणि अनौपचारिक संवाद साधला. क्रीडास्पर्धांमध्ये त्यांनी ऐतिहासिक विक्रमी कामगिरी केल्याबद्दल त्यांचे अभिनंदन केले. ते म्हणाले की, संपूर्ण देशभरातील क्रीडा क्षेत्राला त्यांच्या कामगिरीमुळे मोठे प्रोत्साहन मिळणार आहे आणि नवोदित खेळाडूंना या क्षेत्रात पुढे येण्यासाठी प्रोत्साहन मिळेल. ते पुढे म्हणाले की त्यांच्या कामगिरीमुळे खेळांविषयी सामान्यांच्या कल्पनांच्या पलिकडे जाऊन जागरूकता वाढली आहे.
पंतप्रधानांनी विशेषत्वाने या दलाचे दुर्दम्य धैर्य आणि इच्छाशक्तीचे प्रथम कौतुक केले आणि म्हणाले की, पॅरा-क्रीडापटूंनी त्यांच्या जीवनात ज्या अगम्य अडचणींवर मात केली आहे, त्यांच्या तुलनेत ही कामगिरी कौतुकास्पद आहे. जे अंतिम यश साध्य करू शकले नाहीत, अशांचे मनोबल वाढविताना, पंतप्रधान म्हणाले की, खरा क्रीडापटू हा कधीच पराभव किंवा विजय यामध्ये अडकून रहात नाही आणि तो कायम पुढे जात राहतो. ते म्हणाले की, ते देशाचे खरे दूत आहेत आणि त्यांनी त्यांच्या उल्लेखनीय कामगिरीद्वारे जागतिकस्तरावर राष्ट्राची मान अभिमानाने उंचावली आहे.
पंतप्रधान म्हणाले की, त्यांची `तपस्या, पुरुषार्थ आणि पराक्रम`यामुळे त्यांच्याकडे लोकांचा बघण्याचा दृष्टीकोनच बदलून गेला आहे. ते म्हणाले की, आझादी का अमृत महोत्सव साजरा करण्याच्या काळात, त्यांनी क्रीडा विश्वाबाहेरील काही क्षेत्रांची ओळख करून घ्यावी आणि ते लोकांना कसे प्रेरित करू शकतील आणि बदल अघडवून आणण्यास कसे सहाय्य करू शकतील, ते पहावे.
पंतप्रधनांनी सर्व पॅरा–क्रीडापटूंना आमंत्रित केल्याबद्दल खेळाडूंनी त्यांचे आभार मानले आणि त्या सर्वांशी एकाच टेबलवर बसून संवाद साधला, हेच त्यांचे सर्वात मोठे यश आहे, अशी भावना व्यक्त केली. सततचे मार्गदर्शन, प्रोत्साहन आणि पाठिंबा पंतप्रधानांनी दिल्याबद्दल खेळाडूंनी त्यांचे विशेष आभार मानले आणि सांगितले की, जेव्हा इतर भारतीय सहकाऱ्यांना पंतप्रधानांचा अभिनंदन करणारा करणारा दूरध्वनी आला, हे समजल्यावर इतर देशांचे खेळाडू आश्चर्यचकित झाले. त्यांचे सर्व प्रकारचे प्रशिक्षण उत्तम व्हावे, यासाठी सरकारने कशा प्रकारे कोणतीही कसर ठेवली नाही, यावरही त्यांनी प्रकाश टाकला.
अनेक खेळाडूंनी त्यांची स्वाक्षरी केलेले क्रीडा साहित्य, आपली जिंकलेली पदके पंतप्रधानांना दिली. सर्व पदक विजेत्यांची स्वाक्षरी असलेले एक उपरणे देखील पंतप्रधानांना भेट देण्यात आले. पंतप्रधान म्हणाले की स्वाक्षरी केलेल्या या क्रीडा साहित्याचा लिलाव केला जाणार आहे आणि क्रीडापटूंनी याचे स्वागतही केले. केंद्रीय क्रीडा मंत्री आणि केंद्रीय कायदा मंत्री देखील या समारंभास उपस्थित होते.
U.Ujgare/S.Shaikh/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
संरक्षण मंत्री राजनाथ सिंह आर्मी स्पोर्ट्स इंस्टीट्यूट, पुणे येथे 27 ऑगस्ट 2021 रोजी ऑलिंपिक मधे सहभागी झालेल्या सेवा दलांमधील खेळाडूंचा सत्कार करतील
पुणे, 26 ऑगस्ट 2021
संरक्षण मंत्री राजनाथ सिंह 27 ऑगस्ट 2021 रोजी आर्मी स्पोर्ट्स इन्स्टिट्यूट  पुणे येथे ऑलिंपिक मधे सहभागी झालेल्या खेळाडूंचा सत्कार करतील. नुकत्याच पार पडलेल्या टोक्यो ऑलिम्पिकमध्ये भारताचे प्रतिनिधित्व करणारे सुवर्णपदक विजेता भालाफेकपटू सुभेदार नीरज चोप्रा सह सशस्त्र दलाचे सर्व जवान या प्रसंगी उपस्थित राहण्याची शक्यता आहे. राजनाथ सिंह या भेटीदरम्यान एएसआय आणि सैन्याच्या नवोदित खेळाडूंशी संवाद साधतील. ते दक्षिण कमांडच्या मुख्यालयाला भेट देतील. यावेळी त्यांच्यासोबत लष्करप्रमुख जनरल एमएम नरवणे आणि दक्षिणी कमांडचे जनरल ऑफिसर कमांडिंग-इन-चीफ लेफ्टनंट जनरल जे.एस.नैन असतील.
भारतीय सैन्य हा नेहमीच भारतीय खेळांचा कणा राहिला आहे - मेजर ध्यानचंद ते सुभेदार नीरज चोप्रा पर्यंत अनेकांनी भारतीय खेळांच्या इतिहासात सुवर्ण अक्षरांमध्ये आपली नावे कोरलेली आहेत. ऑलिम्पिकसह आंतरराष्ट्रीय स्पर्धांमध्ये पदके जिंकण्याच्या उद्देशाने खेळांचा दर्जा उंचावण्यासाठी प्रमुख जबाबदारी म्हणून भारतीय लष्करामार्फत 'मिशन ऑलिम्पिक' हा कार्यक्रम 2001 मध्ये हाती घेण्यात आला होता.
एएसआय, पुणे ही भारतीय सैन्याची एक वैशिष्ट्यपूर्ण आणि जागतिक दर्जाची क्रीडा संस्था आहे आणि तिने 34 ऑलिंपिक खेळाडू, 22 राष्ट्रकुल क्रीडा पदक विजेते, 21 आशियाई क्रीडा पदक विजेते, सहा युवा क्रीडा पदक विजेते आणि 13 अर्जुन पुरस्कार विजेते घडवले आहेत. या खेळाडूंच्या समर्पणाव्यतिरिक्त, त्यांच्या यशाचे श्रेय एएसआयमधील प्रशिक्षकांच्या मेहनतीलाही आहे.
एएसआय, पुणे ही एक प्रमुख क्रीडा प्रशिक्षण संस्था म्हणून उदयाला आली असून आंतरराष्ट्रीय दर्जाचे खेळाडू तयार करण्यासाठी, त्यांची प्रतिभा ओळखणे, पद्धतशीर प्रशिक्षण देणे , जागतिक दर्जाचे प्रशिक्षण, क्रीडा वैद्यकीय सहाय्य, आंतरराष्ट्रीय स्पर्धांमध्ये सहभाग, आणि सशस्त्र दल आणि राष्ट्रीय क्रीडा महासंघ व इतर क्रीडा संस्थाच्या समन्वयाने राष्ट्रीय आणि आंतरराष्ट्रीय स्तरावर अनेक चांगल्या पायाभूत सुविधा सशस्त्र दलांच्या समन्वयाने उपलब्ध करून देते.
M.Iyengar/S.Kane/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 158
उपराष्ट्रपती कार्यालय
उपराष्ट्रपतींची कोविड-19 चाचणी निगेटीव्ह, लवकरच दैनंदिन कार्याला सुरुवात करणार
नवी दिल्ली, 12 ऑक्टोबर 2020
उपराष्ट्रपती एम. वेंकैय्या नायडू यांची आज कोविड-19 चाचणी निगेटीव्ह आली आहे. कोविड-19 संक्रमणाचा संसर्ग झाल्यानंतर 29 सप्टेंबरपासून ते गृहविलगीकरणात होते.
आज एम्सच्या वैद्यकीय चमूने उपराष्ट्रपती आणि त्यांच्या पत्नी श्रीमती उषा नायडू यांची केलेली कोविड-19 आरटी-पीसीआर चाचणी निगेटीव्ह आली आहे.
उपराष्ट्रपती नायडू यांची तब्येत चांगली असून डॉक्टरांच्या सल्ल्यानुसार ते लवकरच दैनंदिन कार्य सुरु करतील. आरोग्यासाठी प्रार्थना केलेल्या सर्वांचे त्यांनी आभार मानले आहेत.M.Iyengar/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 120
पंतप्रधान कार्यालय
कोरोना विषाणू विरोधात लढण्यासाठी ठोस रणनीती आखण्याचे पंतप्रधानांचे सार्क देशांना आवाहन
नवी दिल्ली, 13 मार्च 2020
कोरोना विषाणूच्या साथीविरोधात लढण्यासाठी ठोस रणनीती आखण्याचे आवाहन पंतप्रधान नरेंद्र मोदी यांनी सार्क देशांना केले आहे. व्हिडिओ कॉन्फरन्सिंगच्या माध्यमातून या धोरणांवर चर्चा केली जाऊ शकते, असे त्यांनी सुचवले. अशा प्रकारे एकत्र येऊन सार्क राष्ट्रे जगासमोर उदाहरण ठेवू शकतात आणि निरोगी वसुंधरेसाठी योगदान देऊ शकतात, असे पंतप्रधानांनी म्हटले आहे.
जागतिक लोकसंख्येतली मोठी लोकसंख्या दक्षिण आशियात राहते. आपल्या नागरिकांचे आरोग्य राखण्यासाठीच्या प्रयत्नात कोणतीही कसर ठेवता कामा नये, असे पंतप्रधानांनी ट्विटर संदेशात म्हटले आहे. नोवेल कोरोना विषाणू कोविड-19ला पायबंद घालण्यासाठी विविध स्तरावर सरकार सर्वोत्तम प्रयत्न करत असल्याचे त्यांनी सांगिले.
B.Gokhale/S.Kakade/D.Rane
(Visitor Counter : 89
वाणिज्य आणि उदयोग मंत्रालय
भारत-इटली अर्थविषयक सहकार्यासाठीच्या संयुक्त आयोगाची 20 वी बैठक सुरु
नवी दिल्ली,26 फेब्रुवारी 2019
अर्थविषयक सहकार्यासाठीच्या भारत-इटली संयुक्त आयोगाची विसावी बैठक आज नवी दिल्लीत सुरु झाली. हा संयुक्त आयोग म्हणजे दोन्ही देशांच्या वाणिज्य आणि उद्योग मंत्री स्तरावर द्विपक्षीय व्यापार विषयक संस्थागत यंत्रणा आहे. दोन दिवस चालणाऱ्या या बैठकीला केंद्रीय वाणिज्य आणि उद्योगमंत्री सुरेश प्रभू आणि इटलीचे आर्थिक विकास उपमंत्री मिशेल गेर्सी सह अध्यक्ष म्हणून उपस्थित आहेत.
यंत्रसामग्री, पायाभूत, अभियांत्रिकी, कृषी, डिजिटलायझेशनसह आयसीटी या क्षेत्रातले सहकार्य वाढविण्यासाठी आणि चर्चेद्वारे उभय देशातले द्विपक्षीय आर्थिक आणि व्यापारी संबंध विकसित करण्यासाठी दोन्ही देश उत्सुक आहेत.
N.Sapre/N.Chitale/D. Rane
(Visitor Counter : 78